ДиIэщ дэри псэ
Жылокъуэ Мухьэмэд Мысост и къуэр 1939 гъэм Аушыджэр къуажэм къыщалъхуащ. Школыр къиухыу Баку дзэм къулыкъу щищIа нэужь, Налшык дэт технологие техникумым щеджащ. Ар ехъулIэныгъэкIэ къиухри, гъэшхэкIхэм щелэжь комбинатым илъэс куэдкIэ щыIащ.
Сабий дыдэу, 4-нэ классым щIэсу, усэ кIэщI цIыкIухэр итхын щIидзащ Мухьэмэд. КъинэмыщIауэ, адыгэ макъамэм хуабжьу дехьэх нэхъыжьыфIыр, уеблэмэ езым и усэхэм макъамэ щIегъэувэж.
Сабийхэм я гъыбзэ
Адрей сабийхэми яхуэдэу,
Дыкъалъхуахэт дэри адэ-анэм
Ауэ, гуфIэгъуэ дамыгъэлъагъуу,
ЗэбгъэдокIыжхэр, я гур къытщIэмыгъуу.
Сыти ди лажьэт, сыти фэтщIат
ЕкIуэлIапIэншэ зэхэзедзэну,
Зеиншэ къабзэу дыкъэвгъэнэну,
Ар дауэ фи гум тевгъэхуэфа?
Насып фимыIэр къыщыфлъыхъуэну
Фызытехьари сыт хуэдэ лъагъуэ,
Фемыгупсысу дэ ди къэкIуэнум,
Сабий насыпым и псыпэр вгъэгъуу.
Фи псалъэ гуапэт дызыхуэныкъуэр,
Дыхуейт къэфщIэну ди гур щIэныкъуэр,
ЗыщыдмыгъэнщIу дыщIэплъэу и нэм,
Тыншу дилъыну и IэплIэм анэм.
Ауэ дыфщIри пэIэщIэ а псоми,
ФлъэкIащ дефтыну сабийхэм я унэм,
Мыбы тыншыпIэ щимыхуэу ди псэр,
Дохъуапсэ бгъэдэсым я адэ-анэм.
Дыкъэзылъхуауэ ди адэ-анэ,
Фи дежи къэсынущ зэгуэр зэманыр —
ФызэриIахэр бын къэфщIэжауэ,
Дыкъэфлъыхъуэну фыкъежэжьэнущ.
ЗэвгъащIэ быдэу, псэ дэри диIэщ,
Ауэ фхуэхъуащ ар мыл кIанэ щIыIэ,
Хэдмыгъуэтэжу хуабэ фэр щхьэкIэ —
Сыт хэкIэсауэ тобэ къэпхьыжкIи?!
ЦIыхугъэ зиIэм гущIэгъу къыфхуащIмэ,
Жьыхэр щапI унэм фратыжынщ,
Абы щывгъакIуэ нэужь фи гъащIэр —
ГъащIэр зищIысыр къывгурыIуэнщ.
Сыныппоплъэ
Пшапэр хуэмурэ зэхоуэ,
Гъатхэ махуэр йотIысэх.
Ди лэжьыгъэхэр духауэ,
Хъыджэбз цIыкIухэр тIэкIу дешауэ,
Унэм дызэбгрокIыж.
Сэри пэшым сыщIохьэж.
Си гур пэшым щIэмызагъэ —
ФIыуэ слъагъур къыкъуэмыкI,
Сыпежьэну сыкъыщIокI,
ЩтэIэщтаблэурэ зысплъыхьу,
Хуэму хадэмкIэ сынохьэ —
Си губампIэр згъэтIысыну
Хьэуа къабзэ жьэдэсшэну.
Жьыбгъэм жыгхэр егъэхъей,
Жыг къудамэм зыкъагъэщхъ,
СагъэудэIуну хэт нэхъей,
ПщIащэ цIыкIухэр къысхуощхъыщхъ.
ЗыхащIауэ си гум илъыр,
СфIощIыр ахэр къызэпсалъэу:
ТIэкIу пэплъэж,
Къэсынщ уи щауэр,
ИкъукIэ уэ къыпхуэзэшауэ,
УщIигъэдэIунщ и псалъэм,
КъуиIуэтылIэу и гухэлъыр.
Къуитыжынщи псэ тыншыгъуэ,
ГъащIэр пхуищIыжынщ щIэщыгъуэ.
Хадэм жьыбгъэр йожыжыр,
ПщIащэхэм я щхъыщхъыр зыдихьыжу.
Ауэ сыщIыхьэжкъым унэм —
Сожьэр щауэр къыщыкIуэнум,
Зэ нэхъ мыхъуми сыIуплъэну,
Жэщым тыншу сыжеину.
ЖЫЛОКЪУЭ Мухьэмэд.
